भोजपुरी सिनेमा के सुपर स्टार आ गायक मनोज तिवारी बिहार, यूपी आ झारखंड सरकारन से मांग कइले बाड़न कि जइसे महाराष्ट्र के मल्टीप्लैक्सन में रोजाना मराठी फिलिमन के एक शो देखावल जरूरी होला वइसही उत्तर प्रदेश, बिहार आ झारखंड के मल्टीप्लैक्सनो में भोजपुरी फिलिमन के एक शो जरूरी बना देबे के चाहीं.
मनोज तिवारी बतवले कि भोजपुरी फिलिमन के अधिकतर निर्माता अबही गैर भोजपुरी बाड़े जवना से एह संस्कृति के वास्तविक तस्वीर नइखे परोसल जात. एह राज्यन के सरकारन के चाहीं कि भोजपुरी फिलिमन खातिर राज्य स्तर पर अलगा सेंसर बोर्ड बनावे. अपना बेबाक अंदाज में मनोज तिवारी कहलन कि देश में भोजपुरी बोले वालन के गिनिती बहुते बा बाकिर ओहमें से थोड़के लोग ई फिलिम देखे चहुँपेला. एकर एगो बड़हन कारण ई बा कि मल्टीप्लेक्सन में भोजपुरी फिलिम नइखे देखावल जात आ मध्य आ उच्च वर्ग के दर्शक एह चलते भोजपुरी सिनेमा देखे नइखन आवत.
(शशिकांत सिंह के रपट से)
bho_Deva bho_Deva bho_Deva